NoeFlandre/osm-polygon-wikidata-only huggingface dataset:
ОШ „Иван Гундулић” Нови Београд

Основна школа „Иван Гундулић” налази се на Новом Београду. Име носи по једном од најпознатијих песника и Дубровачке републике, Ивану Гундулићу. Историјат Школа је основана 1950. године, а данашњи назив добила је годину дана касније. Године 1961. школа је премештена у зграду у којој се и данас налази. О школи Настава се одвија у 16 класичних учионица и 4 кабинета. За потребе физичког васпитања користи се фискултурна сала у склопу школе као и отворени терени у школском дворишту. Наставу похађа око 350 ученика. За ђаке првог и другог разреда организован је продужени боравак. Данас је ОШ „Иван Гундулић“ једна од естетски најуређенијих и најугледнијих основних школа на Новом Београду. Школски простор је на завидном нивоу у погледу функционалности, естетике и хигијене. Школска зграда има површину 3.240 m2, а школско двориште са спортским теренима 5.200 m2. Референце Спољашње везе Званични веб-сајт Основна школа „Иван Гундулић“ на сајту Едукација
ОШ „Карађорђе” Вождовац

Основна школа „Карађорђе” једна је од основних школа на територији општине Вождовац, Београд. Установа носи име по вођи Првог српског устанка и родоначелнику династије Карађорђервић, Ђорђу „Карађорђу” Петровићу. Историјат Основна школа „Карађорђе” основана је 1905. године. Школа је добила име “Шкоал на крагујевачком друму”. Имала је четири учионице, ходник и две канцеларије. У тешким ратним временима I светског рата, радила је у отежаним условима. У Краљевини Југославији, школа добија своју праву улогу. Године 1928. зида се нова школска зграда а 1931. добија име „Вожд Карађорђе”. На жалост, II светски рат прекида њен рад, а после истог наставља свој развој, 1956. завршава се нова школска зграда. О школи Галерија Референце Спољашње везе Званични веб-сајт ОШ „Карађорђе” на сајту Едукација
ОШ „Краљ Александар I” Нови Београд

Основна школа „Краљ Александар I” једна је од најстаријих основних школа у Београду. Налази се на граници насеља Нови Београд и Земун. Школа носи назив по регенту и краљу Краљевине Србије (као и Краљевине СХС) и Краљевине Југославије респективно, Александру I Карађорђевићу. Историјат Под именом „Теразијска основна школа”, основана је 1844. године и налазила се у Дечанској улици. На месту старе школе саграђена је 1930. нова зграда, а школа добија назив Државна школа „Краљ Александар I” (зграда је наводно грађена ту да би се спречило повезивање Васине и Косовске улице). Ово име школа ће носити до 1935. године. Одлуком тадашњег Министарства просвете, датума 8. фебруара 1935. школа постаје „Огледна народна школа”. Била је то прва огледна школа у Србији. Током Другог светског рата, од 1941. до 1944. године, радила је с прекидима и у отежаним условима. После ослобођења земље школа добија име Основна школа број IV, а од 1954. године постаје Основна школа „Жарко Зрењанин”. Савет за просвету и културу општине Стари Град доноси 1968. године одлуку о пресељењу школе у Нови Београд. Свој рад на Новом Београду школа је започела уписом ученика из новог насеља и преузимањем ученика из оближњих школа. Тада она губи статус огледне школе. Нова школска зграда налази се у Улици Алексиначких рудара број 22. Септембра 2004, школи је враћен назив Основна школа „Краљ Александар I”. У својој дугој историји, школа је променила две општине, три зграде и пет назива. О школи Школа се сматра за једну од најбољих основних школа у граду према резултатима завршних испита сваке године. Од страних језика, уче се енглески и немачки. Референце Спољашње везе Званични веб-сајт Основна школа „Краљ Александар I” на сајту Едукација Званични Јутјуб канал Званична Фејсбук страница
ОШ „Краљ Петар II Карађорђевић” Београд

ОШ „Краљ Петар II Карађорђевић” се налази у Београду, на Врачару. Основана је 1932. године, а носи име по посљедњем краљу Југославије Петру II Карађорђевићу. Историја Основна школа „Краљ Петар II Карађорђевић“ зидана је од 1929. до 1931. године донацијом краљице Марије, супруге краља Александра Карађорђевића. Са радом је почела 1932. године, када је са зградом дјеци Врачара поклоњено и велико школско двориште површине од 1,5 ha. Опис школе Настава се одвија у 5 кабинета, 19 учионица и једном дигиталном учионицом. Настава физичког васпитања се изводи у великој сали, свечаној сали, гимнастичкој сали и балетској сали са огледалима. Уз сале постоје свлачионице са купатилима. У простору школе своје активности обавља и ДАХ театар – центар за позоришна истраживања. Велико школско двориште са теренима за фудбал, кошарку и одбојку, пружа ученицима довољно могућности за бављење спортом у току наставе и у слободно вријеме. Послије наставе ученицима је организован продужени боравак, гдје ђаци уз помоћ наставника раде домаће задатке, или се баве неком другом активношћу. У колективу је изражена тенденција ка целодневној настави. Настава се одвија у пријеподневној смјени. Референце Спољашње везе Званичан сајт
ОШ „Марко Орешковић” Нови Београд

ОШ „Марко Орешковић“ једна је од основних школа на Новом Београду. Налази се у улици Отона Жупанчича 30. Изградња школе започела је 1958. године, а завршена 14. јула 1959. године. Зграда је тада опремљена, а 26. септембра примила је прве ђаке, у тадашњој Творничкој улици. Школа је тада имала 16 учионица, 2 кабинета са вежбаоницама, две радионице, фискултурну салу, библиотеку са читаоницом и ђачку кухињу. Школа је добила име по револуционару, учеснику Шпанског грађанског рата и Народноослободилачке борбе, једом од организатора устанка у Лици 1941. године и народном хероју Југославије Марку Орешковићу. Реновирана 2005. године, а данас у њој постоји дигитална учионица, свечана сала, пекара, кухиња са трпезаријом, фискултурна сала, музичка школа и припремни предшколски програм. У оквиру школе налази се атријум са биљкама, дрвећем, декоративним базеном и парк пријатељства. Референце Спољашње везе Званични веб-сајт ОШ „Марко Орешковић” на сајту planplus.rs
ОШ „Милан Ђ. Милићевић” Београд

ОШ „Милан Ђ. Милићевић” једна је од основних школа у Београду. Налази се у улици Боривоја Стевановића 27а, у градској општини Вождовац. Историјат Основна школа „Милан Ђ. Милићевић” отворена је 2. септембра 2002. у Београду, у насељу Медаковић III. Назив је добила по Милану Ђ. Милићевићу, научнику, путописцу, просветном раднику, првом секретару Српске академије наука и уметности, једном од најугледнијих људи свог времена. Први директор школе је Трипко Међедовић. Школу је, пресецањем траке, отворио председник извршног већа Скупштине града Београда, Ненад Богдановић. У присуству великог броја деце и њихових родитеља изведен је пригодан програм у коме су учествовали Добрица Ерић, Миња Субота, Предраг Вуковић и други. О школи Данас школа броји 1490 ученика и 83 наставника. Поред наставног кадра, у школи раде педагог, психолог, библиотекар и социјални радник. Енглески језик се учи од првог, а немачки од петог разреда. Ученицима су на располагању сала и терени за одбојку и кошарку. За ученике првог и другог разреда организован је продужени боравак. У оквиру школе се организује више од двадесет секција, од глуме до информатике. Објављују се школске новине „Медак ђак”. Мото школе је „Учење је као веслање узводно, чим се престане, одмах се креће назад”. Догађаји Догађаји основне школе „Милан Ђ. Милићевић”: Милићеви дани Школско такмичење „Читалачка значка” Књижевно вече „Волим да пишем” „Шеширијада” Фестивал „Деца певају отаџбини” Новогодишњи базар Дечје васкршње чаролије Школска слава Свети Сава Дечја недеља Дан интелигенције Дан планете Земље Европски дан језика Међународни дан толеранције Светски дан породице Пројекат „Портфолио компетенција за демократску културу” – 2019. године Пројекат „Римски легионар” – 2025. године Посета Београдском сајму књига Посета Природњачком музеју Посета Ботаничкој башти Јевремовац Референце Спољашње везе Званичан веб сајт школе
ОШ „Милан Ракић” Нови Београд

Основна школа „Милан Ракић” (раније ОШ „Др Ивана Рибар”) једна је од основних школа на Новом Београду. Име носи по српском књижевнику, песнику и дипломати. Милану Ракићу. Налази се на адреси у Војвођанској улици 62. Школа је основана 2. фебруара 1967. године на Бежанији под именом ОШ „Др Ивана Рибар”, у периоду развоја и ширења Новог Београда. Галерија Референце Спољашње везе Веб-сајт ОШ „Милан Ракић“ Сајт општине Нови Београд
ОШ „Миодраг Матић” Београд

Основна школа „Миодраг Матић” једна је од основних школа у београдској општини Вождовац. Школа се од 1972. године бави образовањем деце са вишеструким сметњама у развоју. Установа име носи по учитељу деци са сметњама у развоју и логопеду, Миодрагу Матићу. Ко је био Миодраг Матић? Миодраг Матић рођен је у Сечој Реци, код Косјерића, 1895. године. У родном селу је завршио основну школу, а гиманзију у Ужицу. Школовање је наставио на Учитељској школи у Јагодини, коју је завршио 1919. године. Специјализацију за наставника школе за децу са сметњама у развоју стекао је у Прагу у периоду од 1922. до 1923. У Ваљевском округу, радио је као учитељ од 1923. до 1926. Свој рад са децом са сметњама у развоју започиње у Заводу за слепу и глувонему децу у Земуну, и у тој установи остаје до 1947, када постаје професор на дефектолошком одсеку Више педагошке школе у Београду. Касније постаје руководилац дефектолошког одсека, а затим и директор Више педагошке школе. Након затварања Више педагошке школе у последатном периоду, интензивно је радио на отварању Више дефектолошке школе Ужа специјалност професора Миодрага Матића била је логопедија, по којој је познат у балканским стручним круговима. Историјат Основна школа „Миодраг Матић” основана је 1972. године и прво се звала Специјална основна школа за децу и омладину са церебралном парализом. Оснивач школе је Скупштина СРС, Законом о оснивању школе. На предлог Секретаријата за образовање, Скупштина Србије именовала је Матичну комисију за основање школе. С обзиром да су оснивали први школу за децу и омладину са церебралном парализом у СР Србији, Комисија је сачинила критеријуме за будуће профиле радника школе, коју су сачињавали стручни радници за васпитано-образовни процес, за рад у административно-финансијској области, затим медицински техничари за негу и помоћ ученицима, као и помоћно особље. Прва школска година отпочела је, са закашњењем, 1. октобра 1972. Школа је 1987. добила име професора и дефектолога Миодрага Матића. О школи Данас ову школу похађа више од шездесет ђака. Ово је једина образовна установа у Србији која образује лако и умерено ретардирану децу која су оболела од церебралне парализе. У раду са ученицима укључени су дефектолози, соматопеди, олигофренопедагози, логопеди, специјализовани школски психолози и медицинске сестре. Ученици наставу похађају по редовном плану и програму, уз праћење и прилагођавање васпитно-образовног рада са индивидуалним развојним специфичностима сваког детета (индивидуални образовни план). Поред редовне наставе и ваннаставних активности, за ученике школе, због потребе за интензивнијим радом, организован је и индивидуално корективно-рехабилитациони рад, који подразумева активности психомоторних вежби, логопедски третман, као и психолошка подршка ученика и корепетицију. Стручни тим врши индивидуално праћење ученика, њиховог напретка, као потребе за прилагођавање наставних и ваннаставних активности специфичним потребама, способностима и могућностима сваког ученика понаособ. Референце Спољашње везе Званични веб-сајт Званична Фејсбук страница ОШ „Миодраг Матић” на сајту Едукација
ОШ „Младост” Нови Београд

ОШ „Младост“ једна је од основних школа на Новом Београду. Школа се налази у улици Гандијевој број 99 у Блоку 64. Почела је са радом 1989, а први ученици су пристигли из школа „Јован Стерија Поповић” и „Ужичка република” (данашња „Кнегиња Милица”). Школа је осмогодишња, али има и одељења за предшколски узраст. У марту 2006. године у школи је отпочет пројекат „Школа без насиља” који подржава УНИЦЕФ и према писању сајта школе, ово је прва школа која је то урадила. Тежња школе је и превенција против болести зависности. У школи се реализују многобројне секције из области културе, уметности, науке, технике и спорта. Ђаци су постигли запажене резултате на такмичењима из разних предмета, посебно из биологије, географије и француског језика у току школске 2009/10. године и гимнастике и математике наредне године., као и пласман на „Интернет олимпијади” коју организује Математичко друштво „Архимедес” Такође, истиче се и рад ђака из области веронауке о чему је извештавао сајт СПЦ-а Учитељи ове школе су награђени због добре праксе коју спроводе. Награду им је уручило Друштво учитеља Београда 2011. године. Референце
ОШ „Надежда Петровић” Нови Београд

ОШ „Надежда Петровић“ једна је од основних школа на Новом Београду. Налази се у улици Луја Адамича 4 у Блоку 7. Историјат Школа је основана 1956. године, а тада је носила име основна школа „Жикица Јовановић Шпанац” по апсолвенту књижевности, учеснику Шпанског грађанског рата и Народноослободилачке борбе и народном хероју Југославије. Након оснивања, једно полугодиште радила је у згради ОШ „Иван Гундулић“, а након тога прелази у зграду данашње Девете гимназије „Михаило Петровић Алас” и ту остаје све до 1964. године. Тада добија нову зграду у улици Луја Адамича 4 где се и данас налази. У априлу 2003. године школе је променила име у Надежда Петровић, по српској сликарки. Школа је имала и до 1500 ученика и радила је у три смене, а после 1990. године број ученика је опао и школска 2000/2001. година завршена са 684 ученика. Тада почиње благи пораст ђака, па је тако школска 2003/2004. година завршена са око 780 ученика. Наредне школске године број ученика остаје исти, а од тада поново пада. Школска 2016/2017. година почела је са 455 ученика. Школска настава одвија се у 9 класичних учионица, 12 кабинета и фискултурној сали у оквиру школе. У школи постоји организован продужени објекат. У мају 2016. године завршени су радови на постављању нове ограде дворишта и уређењу спортског терена у оквиру школског дворишта. У оквиру радова постављена је заштитна ограда иза голова на спортском терену. Такође су замењене конструкције за кошеве, постављени нови голови за фудбал и рукомет, а терен је обележен. Види још Градска општина Нови Београд Списак школа на Новом Београду Референце Спољашње везе ОШ „Надежда Петровић“ Нови Београд на сајту planplus.rs
ОШ „Никола Тесла” Обреновац

Основна школа „Никола Тесла” налази се у насељу Скела у општини Обреновац. Име носи по једном од највећих српских научника Николи Тесли. Историјат Настава се од 1880. године одвијала у кући коју је општина закупила од Марка Камењасевића. Прва школа је саграђена 1804. и иста спаљена 14. августа 1941. Године 1944. је поново саграђена, а постојећа школа, у којој се данас одвија настава, постоји од 1962. године. О школи Школа нема фискултурну салу нити продужени боравак. Укупна површина зграде износи свега 660 метара квадратних. Школа има библиотеку, додуше доста малу, са површином од само 8 метара квадратних. Школа тренутно броји 235 ученика. Од страних језика, уче се енглески, немачки и руски. У школи су присутне различите секције. Референце Спољашње везе Званични веб-сајт Архивирано на веб-сајту Wayback Machine (28. децембар 2019) ОШ „Никола Тесла” на сајту Едукација ОШ „Никола Тесла” на званичном сајту општине Обреновац
ОШ „Посавски партизани” Обреновац

Основна школа „Посавски партизани” је једна од обреновачких основних школа која се налази у насељу Дудови, Београд. Име носи по Посавском партизанском одреду, формираном 1941. године у циљу борбе против фашизма током Другог светског рата. Историјат Школска зграда је грађена 1967. и 1968. године, а као прва школска година у њој забележена је 1968/69. година. Имала је дванаест учионица, кабинете за физику и биологију, радионицу за наставу општетехничког образовања, продужени боравак, једну просторију за библиотеку са читаоницом и фискултурну салу. Са издвојеним одељењем у суседном насељу, Забрежју, школа је првобитно имала 965 ученика, распоређених у 29 редовних и једном специјалном одељењу и радила је у две смене. О школи Основна школа „Посавски партизани“ налази се у Обреновцу, једној од седамнаест градских општина града Београда. Ученике ове школе често кратко и једноставно људи зову – „Посавци“. Поред матичне школе, постоји и издвојено одељење за млађе разреде у селу Забрежју. У школи је организован продужени боравак за ученике првог и другог разреда. Колектив чине 64 наставника, библиотекар, педагог и психолог. Школу похађа 845 ученика, распоређених у 32 одељења. У околини школе налази се обданиште, Спортско-културни центар, Техничка школа, Градска библиотека, Соколски дом, парк, Сава итд. Школа је у близини термоелектране па се окружење установе може сматрати еколошки мање повољном. Референце Спољашње везе Званични веб-сајт ОШ „Посавски партизани” на сајту Едукација ОШ „Посавски партизани” на званичном сајту општине Обреновац
ОШ „Радоје Домановић” Нови Београд

ОШ „Радоје Домановић“ једна је од основних школа на Новом Београду. Налази се у улици Булевар уметности 31 у Блоку 28. Историјат Школа је основана 1952. године у Шафариковој улици у општини Стари град, а зграда у којој се данас налази на Новом Београду изграђена је 1974. године. Школу је пројектовао архитекта Јанез Лајовиц, њена конструкција подсећа на детелину, па је ученици тако и зову. Почетком школске 1973/1974. године школу је похађало око 1200 ученика. Радни век школа је започела у Шафариковој улици 8, на месту где се данас налази Специјална школа за децу са оштећеним видом „Драган Ковачевић”. Школа је званично почела са радом 12. октобра 1954. године. У школском дворишту налази се бронзана биста Радоја Домановића, а постављена је поводом двадесетпетогодишњице постојања школе, дело је вајара Небојше Митрића. Поред ње налази се биста курира Драгана Ковачевића. Школу Радоје Домановић похађали су Жељко Ожеговић, Александар Гаталица, Ана Софреновић, Иван Илић и многе друге познате личности. Види још Градска општина Нови Београд Списак школа на Новом Београду Блок 28 Референце Спољашње везе Званични веб-сајт ОШ „Радоје Домановић“ Нови Београд на сајту planplus.rs
ОШ „Ратко Митровић” Нови Београд

ОШ „Ратко Митровић“ једна је од основних школа на Новом Београду. Налази се у улици Омладинских бригада 58 у Блоку 38. Историјат Школа је добила име по народном хероју Југославије, Ратку Митровићу. Саграђена је 1972. године, а радове је изводило грађевинско предузеће Ратко Митровић Дедиње. Изграђена је у калифорнијско-скандинавском стилу, специфичног изгледа, а пројекат је изградио српски архитекта Петар Петровић, који је за овај пројекат добио Октобарску награду. Опремљеност школе Школска зграда заједно са двориштем простире се на 4200 m2, од чега на двориште отпада 2200 m2. У њему се налазе спортски терен за мали фудбал, рукомет и кошарку, стаза за скок у даљ, зелене површине и поплачане стазе за шетњу, као и бетонске клупе. У дворишту се налази уметничка скултпура Читачица, дело вајара Торњанског. Школа се састоји из 16 учионица, кабинетима за информатику, техничко образовање, биологију и хемију, физику и физичко васпитање. Од дванаест учионица у приземљу, свака чини посебну целину и има директан излаз у сопствени атријум, који је замишљен као тип учионице у природи, у којој такође може да се изводи настава. У школи се такође налази библиотека, фискултурна сала, кухиња и трпезарија, зборница, канцеларије и мултимедијална учионица. Референце
ОШ „Свети Сава” Београд

Основна школа „Свети Сава“ једна је од школа на Врачару. Основана је 1852. године, а налази се на адреси у улици Николаја Краснова 8. Историјат Школа је основана 1852. године као Основна школа на Врачару. Након што се повећао број становника, порастао је и број ђака у школи, па је она подељена на Школу на Источном и Западном Врачару 1869. године. Оне су касније подељене тако да су поједини делови Врачара основали своје школе. Школа на Чубури се одвојила 1892. године, па су деца грађана који су основали школу на Врачару била смештена у три основне школе. Људи који су живели на простору Макенизије улице и Шумадијског булевара основали су школу под именом Школа на Савинцу, а цео крај око школе 1894. године добио је на назив Савинац - Савин крај. Са радом школа је почела у кући Михаила Радивојевића, чиновника у Совјету. Након тога, 1903. године општина Врачар откупила је једну приватну кућу у Авалској улици која је коришћена за наставу. Нове школске просторије подигнуте су 1904. године, када је купљено имање од наследника Чедомиља Мијатовића, које се налазило на месту данашње школе према Макензијевој улици. Почетком 20. века у Школу на Савинцу био је смештен школски музеј у коме су се чували експонати везани за просветно-педагошку историју школства Србије. Учитељ и управник музеја до 1906. године био је Димитрије Путниковић. Његовим залагањем општина је подигла нову зграду 1908. године и школа је у њој радила све до изградње данашње зграде, 1940. године. На простору некадашње зграде школе према Макензијевој улици подигнута је 1958. године нова зграда, повезана са зградом у Авалској улици. У нове просторије усељена је школа „Ђуро Салај”. Обе школе интегрисане су 1972. године у једну, под називом „Свети Сава”. Од оснивања 1852. године до 1862. школа је носила име Школа на Врачару. Од тада је подељена на Школу на Западном и Источном Врачару. Званични назив школе од 1896. године био је Школа на Савинцу. Почетком 20. века упоредо се користио и назив Основна школа Светог Саве на Савинцу, све до 1924. године, када је име школе промењено у основна школа „Свети Сава”. Школа је своје име задржала у у периоду после Другог светског рата, када су власти покушале да је преименују. У то време била је једина школа са именом Светог Саве у Југославији. Референце Спољашње везе Званични веб-сајт ОШ „Свети Сава“ на сајту planplus.rs
ОШ „Стеван Сремац” Сурчин

ОШ „Стеван Сремац“ једна је од основних школа у општини Сурчин, насељу Добановци. Налази се у улици Маршала Тита 6. Историјат Школа је први пут отворена за време митрополита Василија Јовановића-Бркића, 1735/1736. године, а највећим делом финансирана је од српске православне црквене општине. Први ученици су били свештеници, а забележено је да је 1753. године школу похађало 19 ученика, 17 буквараца и 2 часловца, чији је магистер био Јеврем Богданов. Добановци су око 1770. године били граничарско село, па је школа у потпуности била вероисповедна и о њој је бринула искључиво црква. Године 1802. школе је имала 30 ђака, а учитељ у њој био је Лазар Бојић. Године 1830. подстојећа школа је адаптирана и налазила се одмах до цркве у Земунској улици. У периоду од 1840/1841. до 1871/1872. број ђака се кретао између 60 и 133. Године 1877/1878. почела је градња нове школске зграде, на плацу на коме се налазе данашњи школски објекти. Након завршетка Другог светског рата, школа је једно време радила као нижа гимназија, а канон тога као осмолетка. Школска настава одбијала се у малом простору зграде која је изграђена 1890. године и била је недовољна за број ученика који се кретао од 900 до 1300. Током школске 1964/1965. године изграђена је нова зграда школе, са 9 учионица, а у то време њен директор био је Милутин Велимировић. Почетком осамдесетих година 20. века изграђена је зграда школске трпезарије. Због дотрајалости, срушена је школска зграда из 1890. године и почела изградња нове са 10 учионица, а у то време директор школе био је Петар ШојиЋ. Деведесетих година завршен је објекат нове школске зграде, која је повезана пасарелом са објектим изграђеним 1964. године. У школској 2013/14. години у школу је уписано 674 ученика, распоређених у 26 одељења. Референце Спољашње везе ОШ „Стеван Сремац” на сајту roditeljsrbija.com ОШ „Стеван Сремац” на сајту planplus.rs